## La Generalitat demana que es reconsidere que la Comunitat Valenciana siga seu del Mundial de Futbol

*** València té capacitat per a albergar grans esdeveniments esportius i la col·laboració de les institucions és plena**

La Generalitat demana que es reconsidere que la Comunitat Valenciana siga seu del Mundial de Futbol 2030 per la capacitat acreditada que té en l’organització d’esdeveniments esportius i per la disponibilitat que les institucions públiques han mostrat en tot moment.

El director general d’Esports, Luis Cervera, ha manifestat la seua contrarietat per la decisió que València haja quedat exclosa per la Reial Federació Espanyola de Futbol com a seu del Mundial de manera injustificada i sense cap mena d’arguments objectius.

“La ciutat de València està acostumada a albergar esdeveniments esportius de grans magnituds, té bones infraestructures hoteleres i una potent xarxa de transports amb òptimes connexions”, ha explicat Cervera.

Quant a la col·laboració institucional, ha recordat que tant l’Ajuntament de València com la Generalitat van possibilitar tota la tramitació de documentació i han demostrat la dedicació perquè esta ciutat siga seu.

El director general d’Esports ha instat la Reial Federació de Futbol “que la decisió revertisca, perquè encara es pot fer, perquè s’està en termini per a arribar al Mundial”.

Així mateix, ha apel·lat al Govern d’Espanya, a través del Consell Superior d’Esports, al fet que es manifeste i incloga la Comunitat Valenciana en contra de la decisió de la Reial Federació Espanyola de Futbol de no comptar amb València.

Fecha: 19/07/2024